Fl-isfond tal-kontroversja li nqalgħet dwar il-programm Ħadd Għalik li kellu jixxandar ilbieraħ, l-Awtorità tax-Xandir qalet intalbet tintervjeni mill-Viċi Kap tal-Partit Nazzjonalista David Agius li ħass li l-programm tal-logħob mad-dami tal-pantomimi tal-Milied ma kellux jixxandar minħabba li qal li nbidlu ċ-ċirkostanzi minn mindu kien sar ir-rikording tal-programm ħames ġimgħat qabel. L-Awtorità qalet li lejlet li kellu jixxandar il-programm, iddiriġiet li dan jista’ jixxandar bi crawl li kellha tintwera matul il-programm u li kienet ser tindika li dan ġie rrekordjat ħames ġimgħat qabel. Qalet li din id-deċiżjoni kienu mgħarfa biha kemm is-sur Agius kif ukoll il-PBS. Żiedet tgħid li s-sur Agius reġa’ bagħat komunikazzjoni oħra u talab sabiex partijiet mill-programm fejn jidhru d-deputati Nazzjonalisti jiġu editjati. L-Awtorità qalet li dan però ma seta’ qatt isir mill-Awtorità minħabba li ma għandhiex il-fakultà li teditja partijiet minn xi programm. Spjegat li r-rwol tagħha hu li tara li meta jixxandar programm, dan ikun qed iħares il-provvedimenti tal-liġi tax-xandir. Il-PBS min-naħa tagħha qalet li d-deċiżjoni li l-programm ikun sospiż ittieħdet b’diversi kunsiderazzjonijiet fosthom il-prattika tal-BBC li fejn u meta jkun hemm oġġezzjonijiet raġunevoli mill-partiċipanti fost oħrajn jekk ikunu nbidlu b’mod sinifikanti ċ-ċirkustanzi tal-persuni li jkunu taw il-kunsens tagħhom biex jipparteċipaw fil-programm. Il-PBS qalet li kien f’dan l-għarfien li qablet li jixxandar minfloku repetizzjoni ta’ edizzjoni oħra ta’ Ħadd Għalik. Ara wkoll: Il-programm Ħadd Għalik jinqabad f’kontroversja politika